《读秦碑》
宋代·吕本中

秦人跨九州，欲以传万世。立石名山傍，往往章得意。

至今见遗刻，字体甚雄异。壮哉苍藓文，未改回屈势。

风雨所侵蚀，中有千丈气。严如虬龙蟠，深若铁石利。

馀威到山鬼，谨守敢失坠。汉魏能书人，亦岂可睥睨。

未能识藩篱，何止趁姿媚。初无一日雅，但有三舍避。

文章又奇古，迁雄盖苗裔。观其所称述，肯为尊者讳。

巧言未大失，末乃为俗累。呜呼结绳前，此又谁与记。

君臣共无为，垂拱天下治。春秋纪日月，大易垂彖繫。

嬴氏厌休息，动以衡石计。斯翁变古文，程邈分篆隶。

自此更滋蔓，日以趋简易。驰驱千百年，漫有纸笔费。

谁能罢烦文，尽扫诸天外。此书虽见存，或以少为贵。

持此槁木枝，我亦无甚愧。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。